邢兄次韻再答之
作者：蘇泂
朝代：宋

paragraphs: 紅塵欲欺人，甚欲出塵去。
人生貴險艱，九折有夷路。
學劍劍不就，學書書不成。
春蠶裹於繭，腐草化爲螢。
高明信天資，踸踔亦步武。
同床有恩怨，當面分爾汝。
疲容仰吾父，髫齓憐吾兒。
傳衣與養菽，上下皆失時。
杜甫西去秦，仲連東蹈海。
富貴毋相忘，此意豈三代。
惟君眼中人，多若古人風。
贈君寶劍篇，謹勿傷其鋒。